Gakologelwa gape gore batho ba ba ganang go ikobela melao ya Modimo e e lorato ba roba se ba se jetseng. (Bagalatia 6:7) Baebele ya re: “Yo o dirang kgokafalo o leofela mmele wa gagwe.” (1 Bakorintha 6:18; Diane 7:5-27) Gone ke boammaaruri gore fa baratani ba ba ileng ba tlhakanela dikobo pele ga lenyalo ba ikwatlhaya ka tsela ya mmatota, mme ba dira maiteko a go baakanya kamano ya bone le Modimo, ba bo ba nonotsha tsela e ba tshepanang ka yone, maikutlo a a sa siamang a ka nna a fokotsega. Le fa go ntse jalo, gantsi tsela e ba ileng ba itshwara ka yone mo nakong e e fetileng e tlogela lebadi. Baratani bangwe ba basha, ba gone jaanong ba nyalaneng, ba ikwatlhaela thata go bo ba ile ba dira kgokafalo. Ka dinako tse dingwe monna o ipotsa gore, ‘A go sa utlwane ga rona mo lenyalong go ka tswa go bakilwe ke motheo ono o o seng phepa?’